Alexanders gravstein på den protestantiske Mount Zion Cemetery.
**Michael Salomo Alexander** (født 1. mai 1799 i Schönlanke i provinsen Sør-Preussen i kongedømmet Preussen; død 23. november 1845 ved Bilbeis ved Kairo i Det osmanske rike) var den første protestantiske biskop av Jerusalem (1842-1845).

Liv og virke
------------

### Bakgrunn i Preussen

Han var andre sønn og ett av fem barn til Alexander Wolff. Hans forfedre kan ha kommet til Preussen fra England, eller de kan ha vært i Schönlanke i mange generasjoner, fra tider da stedet var polsk. Han ble undervist i Talmud fra han var syv år gammel, og fra han var 16 til han ble tyve år, underviste han både i Talmud-kunnskap og i det tyske språk.

### Rabbiner i England

Han emigrerte til England omkring år 1820, og ble privatlærer for en jødisk familie i Colchester. Så ble han rabbiner i Norwich. Her kom han i kontakt med William Marsh, fra *London Society for Promoting Christianity Amongst the Jews* (som senere ble Church's Ministry Among Jewish People eller CMJ). I et forsøk på å unnslippe de kristne tanker han strevde med, tok han arbeid som lærer og *shochet* (kosherslakter) i Plymouth. Han gav undervisning i hebraisk til den anglikanske pastor Benjamin Golding i *Stonehouse church*. 

I 1825 konverterte han ved dåp til kristen tro i Plymouth.

### Anglikansk prest

Fra 1827 var han anglikansk prest, og arbeidet fra til 1830 for *London Society for Promoting Christianity Amongst the Jews* i Danzig, og ble deretter professor i hebraisk og rabbinsk litteratur ved King’s College London. 

### Biskop i Jerusalem

Den 21. januar 1842 ble han den første biskop av det året før opprettede anglo-prøyssiske protestantiske bispedømmet Jerusalem. Alexanders stilling der var kontroversiell, for det bispedømme som var etablert var en overenskomst mellom tyske lutherske kirker og anglikanere, men anglikanerne - og med særlig styrke dens «High Church» - anerkjente jo ikke de lutherske ordinasjoner som gyldige, ettersom de var uten apostolisk suksesjon. Hans utnevnelse inngikk da også en av de impulser som førte til den anglikanske høykirkelige prest John Henry Newmans konversjon til katolisismen. 

Biskop Alexander samarbeidet med CMJ-pioneren John Nicolayson med å konsolidere det protestantiske nærvær i Jerusalem. En rekke institusjoner ble etablert under hans lederskap, dom en yrkesskole for jøder, et *Enquirers House*, et hebraisk kollegium, og et moderne hospital for jøder. 

Hans nærvær ble misbilliget av det jødiske lederskap, som betraktet ham som en frafallen, og det ansporet også andre kristne kirker til å styrke sitt nærvær i Jerusalem. Både den romersk-katolske kirke og den gresk-ortodokse kirke sendte snart patriarker eller patriarkalvikarer til Jerusalem.

På reise til England døde han av hjerteproblemer den 23. november 1845 nær Bilbeis ved Kairo. Han ble gravlagt på den protestantiske gravlund på Sionfjellet i Jerusalem. Hans etterfølger som protestantisk biskop ble Samuel Gobat.

Verker
------

* *The Hope of Israel* 1831;
* *The Glory of Mount Zion* 1839;
* *The Flower Fadeth*
* *Memoir of Sarah Alexander*, 1841.

Referanser
----------

1. 1 2   Social Networks and Archival Context, oppført som Michael Alexander (bishop), SNAC Ark-ID w62820fs, besøkt 9. oktober 2017[Hentet fra Wikidata]
2. ↑  Ehrlich, Richard, Short Report Concerning Family Alexander, 1940
3. ↑  Corey, Muriel W. From Rabbi to Bishop, The Olive Press, London, 1959
4. ↑  Ehrlich, Richard, Short Report Concerning Family Alexander, 1940
5. ↑  Alexander, Michael Solomon, The Autobiography of Bishop Alexander, Appendix to J. Hatchard, The Predictions and Promises of God Respecting Israel(PIymouth, 1825).
6. ↑  Blumberg, Arnold (1985). *Zion Before Zionism: 1838-1880*. Syracuse, NY: Syracuse University Press. s. 43. ISBN 0-8156-2336-4.

Litteratur
----------

* Kalvin Crombie: *A Jewish Bishop in Jerusalem: the life story of Michael Solomon Alexander*. Jerusalem: Nicholayson's, 2006
* (de) Friedrich Wilhelm Bautz: «Alexander, Michael Salomo» i *Biographisch-Bibliographisches Kirchenlexikon* (BBKL). Bind 1, Hamm 1975, sp. 112.

Eksterne lenker
---------------

* Michael Salomon Alexander
* Alexander, Michael Solomon (Jewish Encyclopedia)
* Records relating to Bishop Alexander at Lambeth Palace LIbrary[*død lenke*]

  


|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND **·** LCCN **·** ISNI **·** BNF **·** BNF (data)
 |